
הנדון: הקפאת קיבוע גופים ותפקידים זמניים במשרד הביטחון בתקופת בחירות
בשם התנועה למען איכות השלטון בישראל, ע"ר (להלן: "התנועה"), הרינו מתכבדות לפנות אליכם בעניין מכלול החלטות ופעולות של השר הנוסף במשרד הביטחון, מר בצלאל סמוטריץ', שנראה על פניו כי מטרתן היא לקבע את מדיניותו ואת השינוי המבני המהותי הזמני שנערך במשרד עקב מינויו לתפקיד. כל זאת, כך ששינויים אלו ימשיכו לעמוד בתוקפם גם לאחר הבחירות לכנסת ה-26, באופן שיכבול את ידיה של הממשלה הבאה, בניגוד מוחלט לדין הקבוע בעניין פעולות הממשלה בתקופת הבחירות; כפי שיפורט להלן. 
[bookmark: _Hlk127287140]כלל ההדגשות במכתב זה נוספו. 
1. רקע עובדתי
1. עניינה של פנייה זו היא החלטה מספר 2280[footnoteRef:1] והחלטה מספר 2281[footnoteRef:2] של ועדת שירות המדינה, שהתקבלו בישיבה מספר 492 שהתקיימה ביום 15.7.2026. החלטות אלו מאשרות בהתאמה, פטור ממכרז למשרת ראש מנהלת ההתיישבות (הסדרת שירותים אזרחיים ביו"ש) במשרד הביטחון (להלן: "מנהלת ההתיישבות") ומתן פטור חד פעמי ממכרז פומבי למשרת סגן ראש המנהל האזרחי (אזרחי) (להלן: "הסגן האזרחי"), והארכת כהונתו הזמנית של הסגן האזרחי הנוכחי ל-6 שנים, תוך ציון כי המשרה הפכה לקבועה, אך ללא הפנייה להחלטה זו. [1:  החלטה מס' 2280, "פטור ממכרז למשרת ר' מנהלת ההתיישבות (הסדרת שירותים אזרחיים ביו"ש) במשרד הביטחון" נציבות שירות המדינה (16.7.2026), זמין ב: https://www.gov.il/he/pages/decision2280.]  [2:  החלטה מס' 2281, "פטור חד פעמי ממכרז פומבי למשרות סגן ראש המנהל האזרחי (אזרחי)" נציבות שירות המדינה (16.7.2026), זמין ב: https://www.gov.il/he/pages/decision2281.] 

העתק זיכרון הדברים מישיבה מס' 492 של ועדת שירות המדינה מצורף ומסומן כנספח 1. 
2. על רקע החלטות אלו התפרסמו דיווחים בתקשורת לפיהם השר הנוסף במשרד הביטחון, מר בצלאל סמוטריץ' (להלן: "השר הנוסף") הודיע כי החליט יחד עם משרד הביטחון ונציבות שירות המדינה על קיבוע מנהלת ההתיישבות כגוף רשמי במשרד הביטחון, כך שתפעל גם לאחר מערכת הבחירות הקרובה והפיכת תפקיד סגן ראש המנהל האזרחי לתפקיד קבוע. לפי הדיווחים, המטרה המוצהרת של פעולות אלו היא "להציב בסיס קבוע שיקשה על גלגול המדיניות לאחור ויבטיח את המשך פעילותה גם לאחר סיום כהונתו של סמוטריץ'". [footnoteRef:3] [3:  עידן בלומהוף "3 חודשים לפני הבחירות: המהלך של סמוטריץ' לקיבוע המהפך ביהודה ושומרון" Ynet  (22.7.2026); חדשות סרוגים "סמוטריץ' קיבע את מנהלת ההתיישבות במשרד הביטחון" סרוגים (22.7.2026); אבי בר-אלי "מהר, לפני ממשלת השמאל של איזנקוט": מחטפי הבחירות של סמוטריץ'" דה מרקר (26.7.2026).] 

3. נדגיש כי מנהלת ההתיישבות והסגן האזרחי הוקמו כגופים זמניים, שמשנים את חלוקת הסמכויות ביהודה ושומרון באופן מהותי. שני הגופים האלו מעבירים לידיים אזרחיות חלק נרחב מסמכויות המנהל האזרחי ביהודה ושומרון, שהוא גוף צבאי הכפוף למפקדת תיאום פעולות הממשלה בשטחים,[footnoteRef:4] הם הוקמו מכוח מסמך הבנות וחלוקת אחריות וסמכויות שנחתם בין השר הנוסף לשר הביטחון (אז) יואב גלנט, באשר לחלוקת האחריות במשרד הביטחון בין השרים, בהמשך להסכמים הקואליציוניים שנחתמו ערב הקמת הממשלה ה-37.[footnoteRef:5]  [4:  "אודות תיאום פעולות הממשלה בשטחים"  אתר משרד הביטחון (17.5.2020). זמין ב: https://www.gov.il/he/pages/aboutcogat]  [5:  "ראש הממשלה, שר הביטחון והשר במשרד הביטחון חתמו על מסמך הבנות באשר לחלוקת האחריות במשרד הביטחון" , משרד ראש הממשלה (23.2.2023), זמין ב-https://www.gov.il/he/pages/event-understanding230223	] 

העתק מסמך הבנות וחלוקת אחריות וסמכויות בין שר הביטחון והשר הנוסף במשרד הביטחון מיום 23.2.2023 מצורף ומסומן כנספח 2.
4. מדובר בשני גופים זמניים, אשר קיומם כרוך זה בזה. ניתן ללמוד על זמניות מנהלת ההתיישבות מהחלטת ממשלה מספר 168, מיום 23.2.2023, שאישרה את מינוי ראש מנהלת ההתיישבות לתקופה של 4 שנים, או עד "סיום המשימה הזמנית של מנהלת ההתיישבות".[footnoteRef:6] בהתאמה, ניתן ללמוד על זמניות תפקיד הסגן האזרחי מהחלטה מספר 2189 של ועדת שירות המדינה, שהתקבלה ביום 7.8.2023, לאחר ההחלטה על הקמת התפקיד בה צוין כי "העסקת עובד שיבחר למשרה זו תהיה זמנית לתקופה של עד 4 שנים, או עד לביטול משרתו של ראש מנהלת ההתיישבות במשרד הביטחון לפי המוקדם מבניהם".[footnoteRef:7]  [6:  החלטה מס' 168 של הממשלה, "אישור מינוי ראש מינהלת ההתיישבות (הסדרת שירותים אזרחיים ביו"ש) במשרד הביטחון, מזכירות הממשלה (23.02.2023), זמין ב-https://www.gov.il/he/pages/dec168-2023]  [7: החלטה מס' 2189 "פטור ממכרז פומבי למשרת סגן ראש המינהל האזרחי (אזרחי)" נציבות שירות המדינה (7.8.2023) זמין ב: https://www.gov.il/he/pages/decision2189] 

5. נוסיף, כי ראש מנהלת ההתיישבות האחרון, מר יהודה אליהו, סיים את תפקידו בחודש מאי האחרון עת מונה לממלא מקום מנהל רשות מקרקעי ישראל. מאז לא מונה מחליף רשמי לראש המנהלת, עד עתה, סמוך למועד בו המשימה הזמנית של מנהלת ההתיישבות מתקרבת לסיומה, עם הבחירות המתקרבות.[footnoteRef:8] חומרתם של דברים אלו גדלה ביתר שאת נוכח העובדה שהחלטה 2280 של ועדת שירות המדינה מאשרת מינוי ראש חדש למנהלת ההתיישבות בפטור ממכרז ובכפוף לאישור הממשלה.[footnoteRef:9]  [8:  עמרי קלישר "מחטף של סמוטריץ': מאייש תפקידי מפתח ביו"ש – ללא מכרז ועם הארכה חריגה" כלכליסט (21.7.2026).]  [9:  ראו ה"ש 1 לעיל. ] 

6. מכלול הפעולות המפורט לעיל, הכולל צעדים להפיכת מנהלת ההתיישבות לגוף קבוע במשרד הביטחון בסמוך לתקופת הבחירות, הניסיון למנות לה ראש חדש בפטור ממכרז בסמוך, ואף במהלכה של תקופת בחירות, והפיכת תפקיד הסגן האזרחי לתפקיד קבוע, תוך הארכת הכהונה הזמנית של הסגן האזרחי הנוכחי ל-6 שנים, מעורר חשש כי מדובר בניסיון לקבע את מצב הדברים הנוכחי שאמור להיות זמני בלבד, עקב תקופת הבחירות. כפי שנפרט להלן, מכלול פעולות אלו מעמיק, הן להלכה והן למעשה, את השפעתו של השר הנוסף במשרד הביטחון ושל הממשלה הנוכחית על מדיניות הממשלה הבאה ומקבע את השינויים המבניים הנרחבים שביצע השר הנוסף במשרד הביטחון. כל זאת עשוי להקשות על הממשלה הבאה, שתקבל את אמון הכנסת והבוחר לממש את מדיניותה; והכל תוך מה שנראה, על פניו, כהפרה מסתמנת של הדין וההוראות לעניין פעולות הממשלה היוצאת בתקופת הבחירות.
2. התשתית המשפטית
ב.1. הדין החל על פעולות הממשלה בתקופת הבחירות
7. כידוע, מאז יום 18.7.2026, ובהתאם לסעיף 3 לחוק מימון מפלגות (תיקון מס' 46 – הוראת שעה) התשפ"ו-2026, אנו מצויים בתקופת בחירות לכנסת ה-26 שיערכו ביום 27.10.2026. 
8. בהתאם, ביום 17.7.2026 נשלח מכתב מטעם היועצת המשפטית לממשלה לחברי הממשלה הקובע כי הממשלה ה-37 הפכה לממשלה יוצאת ומפרט את הדין החל בתקופת בחירות (להלן: "מכתב היועצת"). בתוך כך, מצוין במכתב היועצת כי על פי פסיקת בית המשפט העליון בתקופה זו הממשלה היוצאת מחויבת באיפוק ובריסון בהפעלת סמכויותיה: 
"ממשלה יוצאת הפועלת ערב בחירות מחויבת באיפוק ובריסון בהפעלת סמכויותיה לגבי כל אותם עניינים שאין כורח ודחיפות לפעול בהם בתקופה זו. מתחם הסבירות לעניין החלטות בתקופה זו נבחן בשים לב למאפייניה של הסמכות הקונקרטית המופעלת, ובהתחשב באיזון הנדרש בין הצורך בעשייה ממשלתית לבין דרישת האיפוק כאמור. ככל שמידת החיוניות בפעולה השלטונית גוברת, כך תקטן מידת האיפוק הנדרשת, ולהפך". (שם, עמ' 1)
9. עוד נקבע כי הדרישה לאיפוק בהפעלת סמכויות הממשלה בתקופת בחירות נובעת בין היתר מהחשש "מפני יצירת עובדות מוגמרות אשר עלולות להעמיד את הממשלה הנבחרת בפני מצב בלתי הפיך". וכן כי כאשר עומדות על הפרק החלטות בנושאים שאינם בגדר ניהול שוטף, על השרים לערוך בדיקה מוקדמת בעניין מול היועץ המשפטי של המשרד בטרם קבלת ההחלטה. ראו לעניין זה גם: בג"ץ 5167/00 פרופ' הלל וייס עו"ד נ' ראש-הממשלה של מדינת ישראל, נה(2) 455 (2001); בבג"ץ 8815/05 עו"ד אברהם לנדשטיין נ' עו"ד מאיר שפיגלר, (נבו 26.12.2005) (להלן: "עניין לנדשטיין"); בג"ץ 2453/06 ההסתדרות הרפואית בישראל נ' היועץ המשפטי לממשלה (נבו 21.3.2006). 
העתק מכתב היועצת המשפטית לממשלה מיום 17.7.2026 מצורף ומסומן כנספח 3.
10. בהמשך למכתב היועצת, ביום 20.7.2026 נשלח ליועצים המשפטיים במשרדי הממשלה מכתב מטעם עו"ד ד"ר גיל לימון ועו"ד אביטל סומפולינסקי, המשנים ליועצת המשפטית לממשלה (משפט ציבור-מינהלי ומשפט ציבורי-חוקתי, בהתאמה) (להלן: "מכתב המשנים ליועצת"). במכתב זה הובהר, בסעיף 4, כי "השיקולים המנהליים המיוחדים החלים בתקופת בחירות חלים כבר ממועד הקודם לפיזור הכנסת או להכרזה הרשמית על הבחירות, מקום שבו כבר היה ידוע כי הבחירות קרובות וצפויות. בענייננו מדובר בבחירות המתקיימות במועדן הקבוע בחוק, אשר היה ידוע וצפוי זה מכבר, לצד שיח פוליטי שהתנהל בשבועות האחרונים באשר לאפשרות של הקדמת הבחירות, ואישור הצעת חוק התפזרות הכנסת העשרים וחמש בקריאה ראשונה במליאת הכנסת. אלו הם שיקולים שיש להביאם בחשבון במסגרת הבחינה המשפטית הפרטנית של החלטות ופעולות שהתקבלו או נעשו בעת האחרונה, ובעת יישומן. כך למשל כאשר נבחנות פעולות והחלטות המבוססות על החלטה שהתקבלה עובר לתקופת הבחירות, בנסיבות המלמדות כי קבלתה במועד בו התקבלה, נועדה, הלכה למעשה, לעקוף את דיני האיפוק והריסון החלים בתקופת הבחירות."
העתק ממכתב המשנים ליועצת מיום 20.7.2026 מצורף ומסומן כנספח 4.
11. מכתב המשנים ליועצת מונה מספר שאלות מנחות שיכולות לסייע להבטחת האיזון הנדרש בין החובה מכוח הדין לפעול באיפוק וריסון לבין הצורך השמירה על רציפות הפעילות הממשלתית. בין השאלות הללו ניתן למנות את השאלות הבאות: 
"עד כמה קיימים דחיפות וכורח אובייקטיביים בביצוע הפעולה דווקא במועד זה? [...] האם הפעולה תביא לקביעת עובדות מוגמרות אשר יקשה על הממשלה הנכנסת לשנות? [...] האם הפעולה נוגעת למדיניות בעלת רגישות פוליטית או ציבורית בולטת שאין לגביה קונצזנוס ציבורי ושממשלה חדשה עשויה לרצות לנקוט לגביה עמדה אחרת? [...] האם מדובר בתוצר של עבודת מטה מקצועית שהחלה לפני פרק זמן משמעותי ומבשילה דווקא כעת? [...] אם מדובר ביוזמה חדשה – מה מקור היוזמה, ובתוך כך האם מקור היוזמה הוא בדרג המקצועי ומה מידת המעורבות של הדרג הפוליטי בתהליך קבלת ההחלטה?" (שם, סעיף 5)
12. עוד נקבע במכתב המשנים ליועצת (סעיף 9.ג) כי קידום החלטות ממשלה מצריך בדיקה מוקדמת עם הגורמים הרלוונטיים לעניין במחלקת ייעוץ וחקיקה.
13. עוד צויין במכתב המשנים ליועצת (סעיף 9.ד) כי הנחיית היועצת המשפטית לממשלה מספר 1.1501 שכותרתה "מינויים בתקופת בחירות" (להלן: "ההנחיה") חלה על כל המינויים כבר במועד זה. ההנחיה מבהירה כי מינויים בתקופת בחירות הם מקרה פרטי של שימוש בסמכויות הממשלה בתקופת הבחירות. בהנחיה הובאה הפסיקה בה נקבע  כי ראוי בדרך כלל שמינויים לתפקידים בשירות הציבורי לא יבוצעו על ידי גורמי ממשל בתקופת הבחירות אלא ימתינו עד לכינון ממשל חדש, זאת בשל כך שהממשלה אינה נהנית כבר מאמון הכנסת וקיים חשש בניגוד עניינים במינוי וכי גורמים פוליטיים יבקשו להטביע חותם בשירת הציבורי בטרם יתחלף הממשל. וכך לפי קביעותיה של כב' השופטת פרוקצ'יה בעניין לנדשטיין: 
"עקרון האיזון הנדרש בין איפוק לעשייה בעת שלטון מעבר מוצא את ביטויו, בין היתר, בתחום המינויים לתפקידים ציבוריים, מקום שמעורבים בכך גורמים פוליטיים שמעמדם המשפטי ערב הבחירות ניזון ממעמדה המיוחד של ממשלת מעבר, וגורלם בממשל הבא, שלאחר הבחירות, אינו ידוע. בגדר האיזונים הנדרשים בתחום זה, וככלל, נתקבלה ההשקפה כי ראוי הוא כי מינויים לתפקידים בשירות הציבורי לא יבוצעו בידי גורמי ממשל אלה אלא ימתינו עד לכינון ממשל חדש, אלא מקום שיש באיוש תפקיד מסוים צורך חיוני של ממש אשר אם לא ייענה, יצור חלל העלול לפגוע באינטרס ציבורי חשוב [..]
שיקול מרכזי בהקשר זה הוא כי הממשלה אינה נהנית עוד מאמון הכנסת, ומקור הסמכות לפעולתה נובע אך ורק מחוק היסוד. השתקפות שיקול זה בכל הנוגע למינויים הוא בכך שכאשר החוק דורש שבהליך מינוי יהיה מעורב נבחר הציבור, אזי ביצוע ההליך באמצעות הנבחר, ששאלת האמון בו נמסרה להחלטתו המחודשת של הציבור, עלול להחטיא את תכלית החוק (ראו והשוו בג"צ 9577/02 סיעת המפד"ל נ' יושב-ראש הכנסת, פד"י נז(1) 710, 714). . בנוסף לכך, קיים חשש מוגבר מניגוד עניינים במינוי, והעדפת האינטרס המפלגתי הצר על פני האינטרס הציבורי. בתחום זה ניצב מחד, השיקול הציבורי, הקורא לאיפוק באיוש משרות ציבוריות כדי למנוע העצמת החשש לפגמים של ניגוד עניינים או שיקולים פוליטיים העלולים לדבוק בהליכי מינוי ערב בחירות. חשש זה הוא ממשי לאור אי היציבות המאפיינת את בסיס השלטון, והדחף של גורמים פוליטיים להטביע חותם בשירות הציבורי בטרם יתחלף הממשל. בהקשר זה, די אף במראית פני הדברים, העלולה להעלות חשד או ספק לפגם בהליך המינוי, כדי להצדיק בדרך כלל הימנעות ממנו בתקופה של "בין השמשות" השלטוני, נוכח הפגיעה העלולה להיגרם בכך לאימון הציבור, גם אם, לגופו, לא דבק בהליך פסול מהותי. (שם, פסקה 10).[footnoteRef:10] [10:  בהנחיית היועצת מצוין (סעיף 1) כי השיקולים הנוגעים לחשש מוגבר מכריכת שיקולים מפלגתיים ואישיים ולחשש מיצירת עובדות מתגמרות בפני הממשלה הבאה מתקיימים גם לעניינה של ממשלה יוצאת, ועל כן חלות גם עליה מגבלות הנובעות ממעמדה כממשלה זמנית. ] 

14. סעיף 2.ג. להנחיה שעניינו מינויים למשרות בכירות בפטור מלא מהליך תחרותי, הוא ההסדר הרלוונטי לעניין ראש מנהלת ההתיישבות בהחלטה מספר 2280 של ועדת השירות. ההנחייה קובעת כי: 
"ככלל, בתקופת בחירות יש להימנע ממינויים של קבע למשרות אלה וכן מהפסקת כהונה של נושאי משרות כאלה. ככל שמשרה כזו התפנתה או צפויה להתפנות, יש לבחון את האפשרות להאריך באופן זמני את כהונתו של בעל התפקיד המכהן, ולחלופין – לאייש את התפקיד באמצעות ממלא-מקום מתוך שירות המדינה." 
ב.2. לפי הדין ברירת המחדל היא כי אין למנות מינוי קבוע לראש מנהלת ההתיישבות עד לכינון הממשלה הבאה
15. כאמור לעיל, החלטה מס' 2280 של ועדת שירות המדינה קובעת כי ראש מנהלת ההתיישבות ימונה בפטור ממכרז לפי סעיף 21 לחוק שירות המדינה (מינויים), תשי"ט-1959 (להלן: "חוק המינויים") ומציין כי מדובר במשרה הכלולה ברשימת המשרות לפי סעיף 23 לחוק המינויים, הקובע כי "למשרה מן המשרות המפורטות בתוספת השנייה לחוק זה לא יתמנה אדם אלא באישור הממשלה ובתנאים שתקבע".
16. למען הסר ספק נדגיש כי הדין קובע כי סעיף 21 וסעיף 23 לחוק המינויים אינם סותרים זה את זה, ויכולים לדור בכפיפה אחת. וכך לפי קביעתה של כב' השופטת שטרסרג-כהן בבג"ץ 154/98 הסתדרות העובדים הכללית החדשה נ' מדינת ישראל [25 עמ'], נב(5) 111 (1998)‏‏ סעיף 21:
"אילו הייתה מטרת המחוקק לקבוע שהמשרות המנויות ברשימה בתוספת פטורות ממכרז וגם מן הדרך המותווית בסעיף 21 לפטור ממכרז, ניתן היה לצפות שיאמר זאת במפורש, כפי שעשה לגבי משרות מסוימות בסעיפים אחרים. הוא לא עשה כן, לא במקרה ולא בהיסח הדעת, אלא משום שלא התכוון להעניק לסעיף 23 חיים עצמאיים שכאלה. אין זה מתקבל על הדעת כי סעיף 23 נועד לעקוף הוראות נורמטיביות חשובות כפי אלה הקבועות בסעיפים 19 ו- 21 לחוק. מה אפוא בא סעיף 23 להוסיף? הוא בא להוסיף משרות לרשימה הדורשות את אישורה של הממשלה, בין שהמינוי להן נעשה על-ידי מכרז לפי סעיף 19 ובין שהוא נעשה על-ידי פטור ממכרז לפי סעיף 21."
17. על כן, הליך המינוי הקובע בענייננו אמנם יתבצע בפטור ממכרז לפי סעיף 21 לחוק המינויים, אך המינוי לא יושלם בטרם יאושר בהחלטת ממשלה לפי סעיף 23 לחוק המינויים. משאלו פני הדברים, על המינוי יחולו הדינים והכללים בדבר מינויים בזמן בחירות, וקידום החלטת הממשלה לאישורו מצריך בדיקה מוקדמת עם הגורמים הרלוונטיים במחלקת ייעוץ וחקיקה, כאמור במכתב המשנים ליועצת. 
18. בענייננו, על פניו, על פי הדין קיים קושי ממשי בקידום מינוי ראש המנהלת בזמן תקופת הבחירות. זאת, הן בראי הפסיקה, הן בראי ההנחיות והן בראי השאלות המנחות שפורטו במכתב המשנים ליועצת. משום שלא נראה כי יש צורך ציבורי חיוני למנות כעת ראש למנהלת ההתיישבות, נוכח העובדה שמדובר במנהלת זמנית, שהוקמה לצורך חלוקת הסמכויות בין השר הנוסף לשר הביטחון, כאשר אין הכרח שבממשלה הבאה יכהן בכלל שר נוסף במשרד הביטחון וכי יתכן ששר הביטחון בממשלה לא יראה צורך להקימה מחדש. דברים אלו נכונים ביתר שאת בראי העובדה כי כהונתו של ראש המנהלת הקודם הסתיימה כבר בחודש מאי האחרון ומאז המנהלת מתפקדת ללא ראש מנהלת. 
19. העובדה כי מדובר במינוי בפטור ממכרז, המאושר על ידי הממשלה, עשוי להחריף את הפגיעה בממשלה הבאה, שכן יכולתם של הגורמים הפוליטיים להשפיע על זהות בעל התפקיד להתמנות גדלה עת נקבע פטור ממכרז למינוי. על פי הפסיקה, כפי שפורטה לעיל והובאה במכתב היועצת, במכתב המשנים ליועצת ובהנחיה, במקרה בו יקבע כי האינטרס הציבורי מחייב מינוי בעל תפקיד, אזי יש לבחור באמצעי שיגביל את הכפייה על הממשלה הבאה, כגון מינוי בעל תפקיד זמני. 
20. לאור כל האמור לעיל, נראה כי מינוי קבע של ראש חדש למנהלת ההתיישבות במהלך תקופת הבחירות, בהליך פטור ממכרז עשוי להיות מנוגד לדין בעניין מינויים בזמן בחירות, ובכל אופן צריך להיות מובא לבדיקה מוקדמת עם הגורמים הרלוונטיים במערך הייעוץ והחקיקה בטרם יאושר על ידי הממשלה. 
ב.3. ההחלטה להפוך את מנהלת ההתיישבות הזמנית ותפקיד הסגן האזרחי הזמני לגופים קבועים בזמן תקופת בחירות
21. כפי שצוין לעיל, ניתן ללמוד על ההחלטה המנהלית להפוך את מנהלת ההתיישבות לגוף קבע ועל ההחלטה המנהלית להפוך את תפקיד הסגן האזרחי לתפקיד קבוע במשתמע בלבד מהדיווחים בתקשורת ומהחלטות 2280 ו-2281 של ועדת שירות המדינה. ככל ואכן התקבלו החלטות כאלו, לא ברור מתי הן התקבלו, על בסיס איזו תשתית עובדתית ובאילו נימוקים, אך מעיתויים של הדברים, ניתן להניח כי החלטות אלו התקבלו ממש בסמוך לתקופת הבחירות. 
22. כמו שהובהר לעיל, החלטות אלו, ככל שהתקבלו על ידי הממשלה או על ידי השר הנוסף, כפופות לדיני הבחירות אף אם התקבלו ערב תקופת הבחירות, ומחייבות בדיקה מקדימה עם הגורמים המתאימים במערך הייעוץ והחקיקה בטרם קבלתן. 
23. בענייננו, קיבוע גופים זמניים שנוצרו על מנת לחלק את סמכויות משרד הביטחון בין השר הנוסף לשר הביטחון, הלכה למעשה, תביא לכפיית חלוקת סמכות מלאכותית אשר נוצרה לצורכי הממשלה  הנוכחית על הממשלה הבאה. החלטות שכאלו צריכות להתקבל תוך שימת לב לחובת הבדיקה המקדימה עם גורמי הייעוץ המשפטי במשרד הרלוונטי ככל ומדובר בהחלטת שר ועם הגורמים במחלקת ייעוץ וחקיקה, ככל ומדובר בהחלטת ממשלה; כאשר בדיקות אלו יעשו בראי החובות הקבועות בדין בעניין איפוק וריסון בפעולות הממשלה בתקופת הבחירות. 
24. בחינה של השאלות הנמנו במכתב המשנים ליועצת (ראו סעיף 11 לעיל) מעלה חשש כי ההחלטה להפוך את מנהלת ההתיישבות לגוף קבוע ואת הסגן האזרחי לתפקיד קבוע אינה החלטה מאוזנת שהתקבלה תוך הקפדה על החובה לנהוג באיפוק וריסון – אין דחיפות וכורח אובייקטיביים לקבע את מנהלת ההתיישבות ולהאריך את תפקיד הסגן האזרחי, שכן הממשלה הנכנסת תוכל לעשות זאת, ככל שכך יהא רצון הבוחר; מדובר בפעולה שתביא לקביעת עובדות מוגמרות בשטח שתקשה על הממשלה הנכנסת לשנותן, שכן פירוק גוף קבע במשרד הביטחון היא פעולה מורכבת משמעותית מהקמה מחדש של מנהלת זמנית או הארכה של תפקיד זמני; ולבסוף – מדובר במדיניות חריגה בעלת רגישות פוליטית, שממשלה חדשה בהחלט עשויה לנקוט עמדה אחרת לגביה; עקב העובדה כי החלטות אלו לא פורסמו באופן רשמי אלא באופן משתמע בלבד, לתנועה לא ידוע מה מקור היוזמה, אך עולה מהדיווחים כי מדובר ביוזמה של השר הנוסף וכי מידת מעורבותו בהליך הייתה גבוהה מאוד. 
25. על כן, לאור כל האמור לעיל, עולה חשש כי ההחלטות בדבר הפיכת מנהלת ההתיישבות ותפקיד הסגן האזרחי לקבועים לא עומדות בחובת האיפוק והריסון, ויש להביאן לבחינה מעמיקה של הגורמים הרלוונטיים במחלקת הייעוץ והחקיקה או של הייעוץ המשפטי של המשרד המתאים, תוך שימת לב לדין הקבוע לתקופת הבחירות, ולהקפיאן עד לתום הבדיקה. 
ב.4. הארכת כהונתו הזמנית של הסגן האזרחי ל-6 שנים מנוגדת לקבוע בחוק 
26. החלטה מס' 2281 של ועדת שירות המדינה קובעת כי בהתאם לסעיף 37 לחוק המינויים,  הכהונה הזמנית של הסגן האזרחי הנוכחי, מר הלל רוט, תוארך מארבע שנים לשש שנים, אגב ציון כי המשרה הפכה מזמנית לקבועה וכי לאחר תום הכהונה הזמנית בת שש השנים של מר רוט המשרה תאויש באמצעות מכרז לפי חוק המינויים. 
27. החלטה זו אינה מתיישבת, על פניו, עם לשון סעיף 37 לחוק המינויים, הנוגע למינויים זמניים בלבד: "נציב השירות רשאי, על פי בקשת המנהל הכללי או מי שהוסמך לכך על ידיו, להרשות העסקת עובד זמני לתקופה שלא תעלה על תקופות כהונתם של עובדים זמניים לסוגיהם כפי שנקבעו בתקנות, או עד לגמר עבודה פלונית שבה הוא מועסק ושלפי טיבה אינה צמיתה". על כן, נראה כי הפיכת המשרה לקבועה לא יכולה לעשות מכוח סעיף 37 לחוק המינויים.
28. זאת ועוד, החלטה זו אינה מתיישבת עם לשונה המפורשת של פסקה 11.984 (ג) לתקנון שירות המדינה (להלן: "התקשי"ר") לפיה "משך המינוי הכולל למשרה זמנית יוגבל עד חמש שנים". על כן, ברי כי בעניינו הארכת הכהונה הזמנית יכולה בהתאם לתקשי"ר להיעשות, לכל היותר, לשנה אחת בלבד. זאת במיוחד בראי העובדה כי הסגן האזרחי הנוכחי מונה בהליך פטור ממכרז וכי מינוי מחליפו (ככל וזה אכן ימונה, בשים לב לאמור בפרק ב.3. לעיל) יעשה בהליך מכרזי. 
29. החלטה 2281 למעשה מותירה בתפקיד את הסגן אשר מונה בהליך פטור ממכרז, במשך שנתיים נוספות אל תוך כהונת הממשלה הבאה.[footnoteRef:11] מתעורר חשש אם כן, כי מדובר בעוד החלטה שמהווה חלק ממכלול הפעולות שמייצרות קיבוע של גופים ובעלי תפקידים שהוקמו ומונו במהלך כהונתה של הממשלה הנוכחית, כך שאלו עלולות להצר את ידי הממשלה הבאה ולהקשות על שר הביטחון הבא לממש את מדיניותו כך שתבטא את רצון הבוחר.  [11:  ראו ה"ש 2 לעיל. ] 

30. בנוסף לכל האמור, יש לתת את הדעת לכך שהחלטת ועדת שירות המדינה מספר 2189,[footnoteRef:12] קושרת את תוקף תפקיד הסגן האזרחי לתוקף תפקיד ראש מנהלת ההתיישבות. בשים לב לעמדתנו כי יש להקפיא החלטה זו עד לבחינה מחודשת של כל הגורמים הרלוונטיים ולעובדה כי החלטות אלו מתקבלות זו לצד זו, במה שנראה כחלק ממהלך כולל, לעמדתנו יש להקפיא גם את הארכת המינוי הזמני של הסגן האזרחי עד להעברת ההחלטה לבדיקה על ידי כלל הגורמים המשפטיים הרלוונטיים.  [12:  ראו ה"ש 7 לעיל. ] 

ב.5. יש לנקוט משנה זהירות ממעורבות גורמים פוליטיים בעת מינוי ראש המנהל האזרחי הבא
31. בנוסף לכל האמור, באשר לשינויים שמבצע השר הנוסף במנהלת ההתיישבות ובמנהל האזרחי בזמן תקופת הבחירות, יש להזכיר כי ראש המנהל האזרחי ביהודה ושומרון, תא"ל הישאם אבראהים, אמור לעבור לכהן כמזכירו הצבאי של השר הביטחון, וטרם מונה מחליף שיכהן בתפקיד תחתיו.[footnoteRef:13]  [13:  ראו ה"ש 3 לעיל. ] 

32. נוכח כל האמור במכתב זה, ולאור הרגישות והמורכבות שנושא התפקיד, מבוקש להקפיד הקפדה יתרה כי הליך המינוי ישען על טעמים מקצועיים וענייניים בלבד, ויישאר נקי ממעורבות של גורמים זרים. 
3. לסיכום 
33. לאור כל האמור לעיל, מתעורר חשש כבד כי ההחלטות והפעולות המתוארות במכתב זה אינן עולות בקנה אחד עם הדין החל על פעולות ממשלה בתקופת בחירות ובסמוך לה. 
34. על כן, נתכבד לבקש כי הממשלה תמנע מלאשר מינוי ראש חדש למנהלת ההתיישבות ערב הבחירות, כי מינוי זה יעשה בהתאם לאמות המידה שנקבעו בדין, כפי שפורט בין היתר במכתב היועצת, במכתב המשנים ליועצת ובהנחיית היועצת וכי בכל אופן ההחלטה תועבר לבדיקה של הגורמים הרלוונטיים במערך הייעוץ והחקיקה טרם הבאתה לאישור הממשלה. 
35. כן נתכבד לבקש לקבל לידינו את מכלול התשתית העובדתית, מסמכי הרקע, הנימוקים וחוות הדעת שהביאו לקבלת ההחלטות להפוך את מנהלת ההתיישבות ותפקיד הסגן האזרחי לגופים קבועים, וכי החלטות אלו יוקפאו עד לבחינה מחודשת על ידי גורמי הייעוץ המשפטי למערכת הביטחון והגורמים הרלוונטיים במערך הייעוץ והחקיקה בעניין עמידתן בדרישות הקבועות בדין.
36. עוד נתכבד לבקש כי החלטת ועדת השירות מספר 2281 תוקפא עד להחלטה בעניין קיבוע מנהלת ההתיישבות, ותבחן מחדש על ידי הגורמים הרלוונטיים ביעוץ המשפטי לנציבות שירות המדינה, למשרד ראש הממשלה ולמערכת הביטחון, וזאת בשים לב לתנאי הקבוע בתקשי"ר בדבר הגבלת כהונה זמנית לחמש שנים לכל היותר. 
37. לבסוף, נתכבד לבקש כי כלל ההחלטות והמינויים יובאו לבחינת הגורמים המשפטיים הרלוונטיים טרם קבלתן. 
38. לאור חשיבותו הרבה של הנושא, נודה לקבלת תגובתכם בהקדם.
  					
בכבוד רב,

העתק:  
מר יוסי פוקס, מזכיר הממשלה
רא"ל אייל זמיר, ראש המטה הכללי, צבא הגנה לישראל
עו"ד ד"ר גיל לימון, המשנה ליועצת המשפטית לממשלה (משפט ציבורי-מינהלי)
עו"ד אורן פונו,  ראש צוות בחירות – מינויים, המחלקה למשפט ציבורי-מינהלי, ייעוץ וחקיקה
עו"ד הילה ארליך עמר, היועצת המשפטית למערכת הביטחון
עו"ד אורלי פישמן אורן, המשנה ליועצת המשפטית למשרד ראש הממשלה
עו"ד עידית ביטמן, היועצת המשפטית לנציבות שירות המדינה
לשכת ראש מנהלת ההתיישבות

